[pic] | AZ EURÓPAI KÖZÖSSÉGEK BIZOTTSÁGA |

Brüsszel, 28.1.2008

SEC(2008) 101 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2007/12. szám

TARTALOMJEGYZÉK

1. BEVEZETÉS 3

2. CÉLHOZ KÖTÖTT BEVÉTELEK 3

3. A CUKORIPAR SZERKEZETÁTALAKÍTÁSI ALAPJA 4

4. A 2007-ES KÖLTSÉGVETÉS VÉGREHAJTÁSÁRA VONATKOZÓ MEGJEGYZÉSEK 4

5. KÖVETKEZTETÉSEK 6

1. BEVEZETÉS

A 2007. költségvetési év (2006. október 16–2007. október 15.) időközi végrehajtásának szintje várhatóan 42 139,8 millió EUR, azaz az előzetes előirányzatok 98,7%-a. Ez az összeg tartalmazza a tagállamoktól az EMGA számlaelszámolási eljárásának korrekcióin keresztül visszanyert összegeket, valamint a kiadások havi visszatérítéseinek az év során előírt felfüggesztését és csökkentését. Ez az összeg tartalmazza azon kiadások becslését is, amelyeket a Bizottság 2007. december 31-ig közvetlenül kifizethet.

A mellékelt táblázatban részletesen bemutatott időközi végrehajtás a költségvetés előzetes előirányzataihoz képest megközelítőleg 571,9 millió EUR általános alulteljesítést jelez.

2. CÉLHOZ KÖTÖTT BEVÉTELEK

A KAP finanszírozásáról szóló 1290/2005/EK rendelet 34. cikke rendelkezéseinek értelmében a megfelelőségi vizsgálatok határozatai szerinti pénzügyi kiigazításokból, szabálytalanságokból és tejilletékből eredő bevételeket az EMGA kiadásainak finanszírozására kell felhasználni. A 2007. évi költségvetés megállapításakor becslést végeztek az említett bevételre vonatkozóan, amit számításba vettek a költségvetési hatóság által elfogadott 2007. évi költségvetési előirányzatokban. Nevezetesen:

- a tejilletékből származó bevételeket 349 millió euróra becsülték, amelyet a tej- és tejtermékágazat számára igényelt – a költségvetési hatóság által rendelkezésre bocsátott 587 millió euró összegű – előirányzatok csökkentésével vettek figyelembe.

- a megfelelőségi vizsgálatok nyomán végrehajtott támogatás-visszautalásokból és a szabálytalanságokból eredő bevételeket 568 millió, illetve 70 millió euróra becsülték. A 638 millió eurós teljes összeget az egységes támogatási rendszer számára igényelt előirányzatok csökkentésével vették figyelembe – erre a költségvetési hatóság 27 918 millió eurót bocsátott rendelkezésre.

A mellékletben közölt táblázat a célhoz kötött bevételi számla végrehajtását mutatja, amelyre a költségvetési év során 1 159,7 millió eurós összeg gyűlt össze. Nevezetesen:

- a tejilletékből hozzávetőlegesen 362,7 millió euro gyűlt össze az eredetileg becsült 349 millió euróval szemben;

- a megfelelőségi vizsgálatok nyomán végrehajtott támogatás-visszautalások hozzávetőleg 557,8 millió eurót tettek ki az eredetileg becsült 568 millió euróval szemben, és

- a szabálytalanságokból eredő bevételek hozzávetőleg 239,3 millió eurót tettek ki az eredetileg becsült 70,0 millió euróval szemben.

A vonatkozó szabályok értelmében ezt a bevételt – részben vagy egészben – az EMGA-ból fedezett kiadások finanszírozására lehet fordítani, ha a költségvetési hatóság által megítélt költségvetési előirányzatok nem elegendőek a tagállamoknál felmerült költségek finanszírozására. Amennyiben e bevételek egészét vagy egy részét nem használják fel, a fennmaradó összeg automatikusan átkerül a következő költségvetési évre.

Tekintettel a 2007. évi költségvetési előirányzatok alulteljesítésére, az EMGA céljára fordítandó e bevételek összessége átkerül a 2008-as költségvetési évre, és azokat az abban az évben várhatóan felmerülő költségvetési szükségletek finanszírozására kell fordítani.

3. A CUKORIPAR SZERKEZETÁTALAKÍTÁSI ALAPJA

A cukorágazat ideiglenesen rendelkezésre álló szerkezetátalakítási összegeit célhoz kötött bevételként kell kezelni, ami a cukoripar szerkezetátalakítási támogatásának, illetve a szerkezetátalakítási alapban meghatározott egyéb támogatásoknak a finanszírozására fordítandó. A 2006/2007. gazdasági évben ezek a piaci résztvevők tulajdonában lévő cukor, inulinszirup és izoglükóz mennyiségi kvótáit érintő összegekre vonatkoznak, amelyeket a tagállamok két részletben szednek be és fizetnek be az alapba, ahol a fizetési határidők 2007. március 31., illetve 2007. november 30. Március végén a tagállamok átutalták a célhoz kötött bevételi számlára a szerkezetátalakítási összegek első részletét, 1 287,2 millió eurót. Másfelől a 2007. költségvetési év során a tagállamok 551,4 millió eurót fizettek ki a szerkezetátalakítás alatt álló cukoripari szereplők támogatására, diverzifikációs támogatások és a cukorfinomítóknak nyújtandó támogatások céljára.

Ezeket a kifizetéseket a fent említett, célhoz kötött bevételi számláról fedezik, míg a 735,9 millió eurós egyenleg átkerül 2008-ra az év során várható szerkezetátalakítási és egyéb támogatások jövőbeli fedezésére.

4. A 2007-ES KÖLTSÉGVETÉS VÉGREHAJTÁSÁRA VONATKOZÓ MEGJEGYZÉSEK

A költségvetés időközi végrehajtását számos tényező befolyásolta, amelyek közül a legjelentősebb területeket az alábbiakban vázoljuk:

4.1. Monetáris tényezők

A fent említett időszakban felmerült kiadások figyelembe veszik az USD/EUR árfolyam alakulását. Az árfolyam változásai kihatnak a mezőgazdasági termékek többségénél – különösen a gabonafélék és a cukor esetében – nyújtott export-visszatérítésekre.

Az 1290/2005/EK rendelet 21. cikkével összhangban a költségvetési hatóság által elfogadott költségvetés a 2006. július–szeptemberi 1 EUR = 1,27 USD átlagos árfolyam alapulvételével készült. Megemlítendő, hogy a 2006. augusztus 1-jétől 2007. július 31-ig tartó időszakban az átlagos átváltási árfolyam körülbelül 1 EUR = 1,31 USD volt, ami a 2007. évi költségvetés elkészítéséhez használt árfolyamnál 3,1%-kal magasabb.

4.2. Közvetlen támogatások (-746,8 millió EUR)

A mezőgazdasági piacok intervenciói a költségvetés –746,8 millió eurót elérő alulteljesítését mutatták. A gabonafélék előirányzatai, az I. mellékletben felsoroltakon kívüli termékekre, valamint a gyümölcsökre és zöldségekre fizetett visszatérítések mutatták a legjelentősebb alulteljesítést, míg a cukorágazatban mutatkozott az előirányzatok legjelentősebb túlteljesítése.

(Megjegyzés: A zárójelben a túl- (+) vagy alulteljesítés (–) szintjét adtuk meg).

4.2.1. Gabona (−649,3 millió EUR)

A gabonafélék piacán ebben az évben rendkívül kedvező belső és külső körülmények voltak tapasztalhatóak, ami magas belső piaci és világpiaci árakat eredményezett. Az ebből eredő alulteljesítés okai a következők:

- a költségvetés számára a gabonafélék intervenciós raktáraknak történő eladásából származó jelentős nettó nyeresége nagyon alacsony volt, míg igen nagy mennyiségű gabonafélét adtak el a magas árakat diktáló intervenciós raktárakból; és

- alacsonyabb mértékű kiadások keletkeztek a gabonafélék export-visszatérítésének céljára, mivel a visszatérítési rátát a költségvetési év legnagyobb részében 0-ban határozták meg.

4.2.2. Az I. mellékletben fel nem sorolt termékekre vonatkozó visszatérítések (–113,8 millió EUR)

Ebben az ágazatban ugyancsak a gabonafélék és a tejtermékek piacán uralkodó, rendkívül kedvező belső és külső feltételek vezettek az export-visszatérítési ráta átfogó általános csökkentéséhez és ebből eredően a feldolgozott mezőgazdasági termékek export-visszatérítésére történő alacsonyabb kiadásokhoz. Emiatt következett be a költségvetési előirányzatok alulteljesítése.

4.2.3. Cukor (+132,5 millió EUR)

A költségvetési előirányzat jelenlegi túllépése annak tudható be, hogy megemelkedett az érintett tagállamok esetében az export-visszatérítés mértéke, mivel mind a szabadpiaci, mind pedig az intervenciós raktárakból származó exportált cukor mennyisége jóval meghaladta a 2007-es költségvetésben figyelembe vett feltételezéseket. A helyzet részben abból a tényből eredt, hogy a cukorágazat szerkezetátalakítási alapjának keretében kivont cukormennyiség a vártnál lényegesen alacsonyabb volt.

4.2.4. Gyümölcs és zöldség (–69,9 millió EUR)

A költségvetési előirányzat alulteljesítése elsősorban annak tudható be, hogy alacsonyabb volt az érintett tagállamok esetében a kiadások mértéke a feldolgozási támogatásban részesülő paradicsom kisebb mennyisége és a működési alapok termelői szervezetek általi igénybevételének a 2007-es költségvetésben figyelembe vett feltételezéseknél alacsonyabb szintje miatt.

4.2.5. Tej és tejtermékek (+51,2 millió EUR)

A tejtermékek piacán uralkodó igen kedvező belső és külső feltételek miatt alacsonyabbak voltak a tagállamok által a tejtermékek export-visszatérítésére, a vaj intervenciós raktározására, illetve a sovány tej belső beszerzési támogatására fordított kiadások.

A költségvetési előirányzatok e túlteljesítése azonban technikai jellegű. A 2007. évi költségvetéssel kezdődően a tejilletékből eredetileg 349,0 millió EUR becsült bevételt külön kezeltek, az EMGA célhoz kötött bevételeként. Az ezen ágazat számára igényelt és a költségvetési hatóság által odaítélt 2007. évi költségvetési előirányzatok nem tartalmazzák ezt a bevételt, amelyek lényegében ezzel az összeggel alacsonyabbak voltak. Ez az oka annak, hogy költségvetési előirányzatok ilyen módon túlteljesítésre kerültek.

Ha a tejipari ágazatra fordítandó tejilletékből származó eredetileg becsült bevételt figyelembe vennénk, akkor az ágazatban - 297,8 millió eurós alulteljesítés keletkezett volna.

4.3. Közvetlen támogatások (+167,2 millió EUR)

E túlteljesítés abból ered, hogy magasabbak voltak a tagállamok kiadásai, mind az egységes támogatási rendszer, mind a többi közvetlen támogatás tekintetében a 2007. évi költségvetésben ezekre az intézkedésekre visszatartott előirányzatokkal összevetve.

Azonban a költségvetési előirányzatok e túlteljesítése szintén technikai jellegű. A 2007. évi költségvetéssel kezdődően a megfelelőségi vizsgálatokból és a szabálytalanságokból eredetileg 638,0 millió EUR becsült bevételt külön kezelték, az EMGA célhoz kötött bevételeként. Az ezen ágazat számára igényelt és a költségvetési hatóság által odaítélt 2007. évi költségvetési előirányzatok nem tartalmazzák ezt a bevételt, amelyek lényegében ezzel az összeggel alacsonyabbak voltak. Ez az oka annak, hogy költségvetési előirányzatok ilyen módon túlteljesítésre kerültek.

Ha a megfelelőségi vizsgálatokból és a szabálytalanságokból eredő, az eredetileg az egységes támogatási rendszerhez rendelt becsült bevételeket figyelembe vennénk, akkor 2007-ben a közvetlen támogatások fejezet számára 470,8 millió eurós alulteljesítés keletkezne.

4.4. Mezőgazdasági kiadások ellenőrzése

4.4.1. Az előző évek számláinak végső elszámolása (+79,9 millió EUR)

A Bizottság meghozta a számlák elszámolásával kapcsolatos összes olyan határozatot, amelyet a jelenlegi költségvetési év végéig végre kell hajtani. A számlaelszámolási határozatokban megállapított korrekciókkal visszanyert nettó összegek megközelítőleg –74,7 millió eurót tettek ki. Ez az összeg a 2007. évi költségvetésben visszatartott –178 millió eurós összeghez viszonyítva a költségvetési előirányzatok alulteljesítését eredményezte. A támogatás-visszautalásokban mutatkozó hiányt fedezni kell, ami ennek megfelelő emelkedést jelent az EMGA-ból finanszírozott kiadások tekintetében.

5. KÖVETKEZTETÉSEK

A 2007. költségvetési évet jellemző kedvező belső és külső piaci feltételek kivételesen magas árakat eredményeztek, különösen a gabonafélék és a tejtermékek piacán. Az említett két ágazatban ebből következően kiürített intervenciós raktárak és az export-visszatérítés alacsonyabb szintje az EMGA-ból finanszírozott kiadások csökkentését eredményezték. Másfelől azonban a nagyobb mennyiségben exportált cukor következtében megnőtt a cukor export-visszatérítésére fordított összeg. A piaci intézkedések tekintetében ezek a tényezők eredményezték a 2007. évi költségvetési előirányzatok alulteljesítését. Ezt az alulteljesítést részben ellensúlyozták a közvetlen támogatásokra, illetve a számlaelszámolási eljárás szerinti támogatás-visszautalások tekintetében várható hiány fedezésére fordított magasabb kiadások. A 2007. évi költségvetési előirányzatok összesített nettó eredménye közelítőleg –571,9 millió eurós alulteljesítés volt. Ennek következtében az EMGA-hoz rendelt bevételek teljes összege, 1 159,7 millió EUR átvitelre kerül 2008-ra, a 2008. évi előzetes költségvetési tervezet 2. sz. módosító levelére irányuló javaslatban már betervezettek szerint.

A 2007. évi költségvetés alulköltésére tekintettel a Bizottság a 7/2007. számú költségvetés-módosítás benyújtásával javasolta a költségvetési hatóságnak az EMGA előzetes előirányzatainak 400,0 millió euróval történő csökkentését.

MELLÉKLET

[pic]